כ"ב אב, התשע"ו

26 אוגוסט 2016

לכבוד:

מר ראובן ניר,

מנכ"ל חברת פגסוס תיירות ונסיעות בע"מ

הנדון: **מכתב תודה והערכה למדריך שמעון קרן מחברת פגסוס**

אחרי הרבה מאוד טיולים הן בארץ והן בחו"ל, בחרנו אני ומשפחתי בטיול המשולב קרואטיה- סלובניה בין התאריכים 16-24.08.2016 בהדרכתו של שמעון קרן.

ברצוננו לציין את תרומתו של שמעון קרן שהפך את הטיול לחוויה מושלמת במיוחד.

תחילה, קיבל אותנו בנתב"ג בלחיצת יד ולאחר מכן, הסביר לנו מה הולך להיות במהלך הטיול.

את הארוחות במהלך היום סעד עם כל חברי הקבוצה, מה שתרם לגיבוש הקבוצה בכל שמונה הימים, ובכל יום היה שואל לשלומם של חברי הקבוצה באופן אישי, דבר שאינו מובן מאליו!

הידע והבקיאות שלו לא זכורים לנו בכל הטיולים שבהם טיילנו. קיבלנו הסברים, היסטוריה, גיאוגרפיה, ארכיאולוגיה על כל שאלה שנשאלה, גם אם זו הייתה סתם אבן קטנה בצדי הדרך. עד כה, לא יצא לנו להביע תודה והערכה על מדריכי טיולים, גם אם הם היו טובים, אך הפעם היינו מוכרחים כי מדריך כזה, זה מדריך של פעם בחיים ולפעם הזו זכינו.

באחד הערבים, לאחר ארוחת הערב ומעבר לשעות שנכללות בלו"ז, חברי הקבוצה הציעו לצאת לסיור באזור, שמעון מיד נענה והצטרף לנסיעה. זה העצים את הגיבוש בקבוצה שנשמר במהלך כל הימים המהנים. באותו הסיור, שמעון שפך את הידע שלו וענה על כל שאלה ושאלה, אדם מיוחד!

הנסיעות באוטובוס בדרכינו אל האתרים היו מהנות, כי שמעון ידע להנעים את הנסיעות בסיפורים מיוחדים ומרתקים על האזורים והנופים בדרכינו ועל חייו האישיים. הוא ידע לשלב בסיפוריו גם את ההומור הבריא שלו זכה.

לאחר ארוחת הערב האחרונה, נתן את הסיכום שלו על הטיול עם שילוב של הומור. זהו דבר נוסף שלא זכור לנו מהטיולים הקודמים שלנו. ובהגעה לנתב"ג (בחזור) נפרד בלחיצת יד מכל חברי הקבוצה.

לסיכום, מדריך מצוין, ערכי, סבלני, שליו, בעל ידע רב, בעל חוש הומור ואדם שלא פוגשים בכל יום. אני, משפחתי וסביר להניח חבריי לקבוצה נשמח מאוד לקבל את הדרכתו בטיולים הבאים.

ולכן, חברת פגסוס התברכתם במדריך טיולים מדהים!

בהערכה רבה

שי ומשפחתו